## L’Auditori de Castelló presenta al pianista ucraïnés Andrey Yaroshinsky

*** El pianista interpretarà el 14 de març a les 19:30 hores obres de Chopin, Liszt i Rakhmàninov**

L’Auditori de Castelló, espai propi de l’Institut Valencià de Cultura, presenta esta setmana el reconegut pianista ucraïnés establit a Espanya Andrey Yaroshinsky.

El divendres 14 de març a les 19:30 hores Andrey Yaroshinsky presentarà en l’Auditori un programa compost per peces de Chopin, Liszt i Rakhmàninov. El repertori inclou la *polonesa op. 53*, el *nocturn op. 48*, la *balada #4* i els valsos de Frederic Chopin, els quatre preludis de Serguei Rakhmàninov i la *Rapsòdia espanyola* de Franz Liszt.

El pianista Andrey Yaroshinsky, nascut a Kíev, es va graduar amb els màxims honors del Conservatori Txaikovski de Moscou, a on va ser alumne de Vera Gornostaeva. Des de 2005 ha treballat amb el mestre Joaquín Soriano a Madrid. Ha sigut guanyador en nombrosos concursos internacionals, entre els quals destaquen el Concurs Chopin a Varsòvia (2005), a on va ser finalista, i el Premi Iturbi de València 2010, a on va rebre el Primer Gran Premi i tres premis especials.

En el seu repertori té més de 30 concerts per a piano i orquestra i gran varietat de programes de recitals i música de cambra. Des de 2014 viu a Espanya i és professor de piano superior i màster en el Centre Superior Katarina Gurska a Madrid.

Les entrades per al concert en l’Auditori de Castelló i tota la programació de l’espai poden trobar-se en la web de l’[IVC](https://ivc.gva.es/).

Fecha: 12/03/2025